钦定古今图书集成/理学汇编/字学典/第152卷 > 《高濂遵生八笺》 > 《论纸》
## 钦定古今图书集成/理学汇编/字学典/第152卷 > 《高濂遵生八笺》 > 《论纸》

《高子》曰：上古无纸，用汗青者，以火炙竹，令汗出取青，
易于作书。至汉蔡伦始制纸，为万世利也。初捣渔网
为纸，曰“网纸；以布作者曰麻纸，以树皮作者曰谷纸。”
蜀有凝光纸、云蓝笺、花叶纸十色。薛涛笺，名曰：“蜀笺。
有侧理纸、松花纸、流沙纸、彩霞金粉龙凤纸、绫纹纸、
短帘白纸、硬黄纸、布纸、缥红纸、青赤绿桃花笺、藤角”
纸、缥红麻纸、桑根纸、六合笺、鱼子笺、苔纸。建中年有
“女儿青纸、卵纸。”宋有澄心堂纸、蜡黄藏经笺、白经笺、
碧云春树笺，有龙、凤印边三色，内纸有印金团花，并
各色金花笺纸。有藤白纸、砑光小本纸。李伪主造会
府纸，长二丈，阔一丈，厚如缯帛数重。陶谷家藏有鄱
阳白数幅，长如匹练；西山观音帘纸、鹄白纸、蚕茧纸、
竹纸、大笺纸，元有黄麻纸、铅山纸、常山纸、英山纸、临
川小笺纸、上虞纸，又若子邑之纸，妍妙辉光，皆世称
也。今之楚中粉笺、松江粉笺，为纸至下品也，一霉即
脱。陶谷所谓“化化笺”，此尔，止可用供溷材，一化也；货
之店中包面、药果之类，二化也。甚言纸之不堪用者
类此。若今之大内细密洒金，五色粉笺。五色大帘纸。
洒金笺有等：白笺，坚厚如版，两面砑光如玉，洁白有
印。金花五色笺纸。又若磁青纸，如段素，坚韧可宝，多
用写泥金字经。有等蓝色者，薄而不佳。高昌国金花
笺，亦有五色，有描金山水图者。高丽有绵茧纸，色白
如绫，坚韧如帛，用以书写，发墨可爱。有等皮纸，用以
为帘，为雨帽，为书夹，坚厚若油为之，中国所无，亦奇
品也。近日可用作书者，吴中无纹洒金笺纸为佳。松
江近日《谭笺》不用粉造，以荆川帘纸，褙厚砑光，用蜡
打各色花鸟，坚滑可类宋纸。又新安新造仿《宋藏经》
笺纸亦佳，吴中近亦为之，但不如宋笺抄成，坚韧如
段帛有性，数百载流传，尚有揭开受用。若今仿效者。
纸性终脆，久霉糊懈，必松时尚花边格子。《白鹿笺》，用
以作柬写诗，甚便其式。余家有数十种，但白鹿纸以
绿子水并槐黄水微煎印者，雅甚，以青以红，俱不佳
也。又如蜡砑五色笺，亦以白色松花色、月下白色罗
纹笺为佳，馀色不入清赏，两人砑者精美，又不坏版。
若用水湿一纸以润十纸砑者不佳，然以白蜡砑者
受墨，蜜蜡者遇墨成珠，描写不上，深可恨也。并录以
共鉴赏。